R5dwMg/zh-wiki-yue-long huggingface dataset:
核子工程係一門工程，依門學問涉及應用核子物理學，工業上點用法，同點樣善後。佢涉及核子分裂、核子融合同核子衰變，咁會放出核子輻射。咁有唔同應用，如核子能發電、核子武器。又如醫學所用嘅核子放射。所用嘅物料同設計，燃料處理，應用安全，以及用後廢料，都歸入核子工程範疇。
作為專用詞嘅「建築學」所研究嘅對象唔淨只係建築物本身，而仲會著重探討人對建築物嘅要求同埋一棟建築物要點先至滿足到人嘅需求－建築學嘅專家會運用柱同牆等嘅基本元素砌想要起嘅建築物出嚟，途中會考慮棟建築物企唔企到喺度、能唔能夠做到人想佢做嘅功能、仲會諗埋棟嘢有冇美感等多方面嘅問題。
維特魯威呢三條原則廣受採用，但係第三個條件自從維特魯威時代以嚟一路都引起咗唔少嘅辯論－「美感」呢家嘢有陣時可以好主觀。對於「要點先至算係靚」嘅問題，一個答案係由 15 世紀嘅意大利作家萊昂·巴蒂斯塔·阿伯提喺佢本《De Re Aedificatoria》嗰度提出嘅，佢主張美感查實係由幾何學上嘅普世真理－比例－話事，佢提倡話最有美感嘅建築物會喺某啲方面跟從黃金比例等數學上嘅比例，呢個觀點受唔少建築學者支持，但絕對唔係人人認同。
圖則喺建築學上係技術性噉描述一棟建築物嘅圖。喺現實世界，一個建築師要開始起一棟建築物，佢梗要得到某啲人批准，所以佢有需要清楚噉展示俾人睇佢所設計嘅建築物係乜嘢樣，並且說服其他人佢個設計係掂嘅，而且喺郁手起嗰陣，佢仲要確保啲建築工人知道棟建築物嘅結構－最好嘅方法就係畫啲清清楚楚嘅圖。
建築模型係指棟建築物嘅比例模型，同圖則一樣成日俾人攞嚟展示一棟未起好嘅建築物。建築模型係立體嘅，好處係冇咁技術性－圖則好多時都充滿咗數字同埋一大柞建築學上嘅行話，而建築模型直接噉俾其他人睇到棟建築物預想嘅樣，就算係唔識建築學嘅人都睇得明，所以可以用嚟向公眾展示棟建築物嘅設計。
歐洲同美國等地嘅建築風格係源自於古典主義建築嘅。古典主義建築狹義上係指歐洲文明起源－古希臘同埋古羅馬－嘅建築風格。古希臘風格嘅建築主要係由公民需要嗰度演化出嚟嘅，而打後羅馬帝國大幅噉吸納古希臘人嘅文化，學埋古希臘嘅建築術，並且將古希臘人嘅建築實現喺佢哋自己起嘅嘢嗰度，令到兩者喺風格上好相似。
好多時文藝復興啲人都對個別建築師－例如係米高安哲羅－嘅風格有興趣，有咗所謂嘅藝術家個人崇拜，形成咗所謂嘅文藝復興建築。除咗噉，打後歐洲基督新教崛起，令到西歐人嘅思想同哲學起咗重大變化。呢啲一浪又一浪嘅社會風潮令到歐洲嘅建築再一次起咗重大嘅變化，出咗例如係巴洛克式建築等嘅新建築風格。
到咗現代，中東最有影響力嘅建築風格係伊斯蘭建築為主。呢種風格起源自 7 世紀，當時嚟自麥加嘅先知穆罕默德建立咗伊斯蘭教，而打後受到穆罕默德嘅啟發，阿拉伯人積極噉將伊斯蘭教傳揚開去，令伊斯蘭教橫掃成個中東同埋北非，甚至仲伸延到去伊比利亞半島同中亞嗰度。
伊斯蘭建築局部建基於打前嘅中東基督教建築，又有參考古希臘同古羅馬嘅建築。另一方面，伊斯蘭教嘅其中一樣最大嘅特徵係嚴禁拜偶像，所以好忌諱整雕像或者浮雕，多數時間亦會禁止信徒用任何形式嘅圖像－無論係畫、雕像、定浮雕－描繪上帝或者包括穆罕默德在內嘅眾先知。
所以粵人整咗一套同中原人唔同嘅建築風格。古典嶺南建築通常比較輕，而且會用通透同冇咁易發霉嘅材料起，色水會偏好灰白或者係綠呢啲柔和嘅色調。喺結構方面，呢啲建築通常有多層嘅斜坡頂同方形柱，而且因為氣候冇中原地方咁凍，令到嗰度啲人鍾意向外面行，所以嶺南民居建築就發展咗好多露台呢類嘅開放式結構，等人有得唞涼。
城市規劃，又叫都市規劃，係一門設計同工程學工作，專負責度一座城市要點樣妥善噉運用佢哋啲空間同基建，目標係要令座城市入面嘅各種活動－由經濟以至社會呀噉－行起上嚟效率能夠有咁高得咁高。做城市規劃可以係想喺一笪空地上面起新城市，亦可以係想同一座現有嘅城市做吓翻新。
市場學，又叫營銷學，係指研究點樣吸引人買自己產品嘅一門商學領域－包含咗商對商市場學同商對客市場學，商對商指一個生意人嘗試吸引第啲生意人買自己嘅嘢，例如農夫想吸引連鎖超市買自己嘅農作物，商對客就係指一個生意人嘗試吸引普羅消費者買自己嘅嘢。
消費者係指進行消費嘅人。喺經濟學上，消費係指一個個體消耗手上嘅資源，用嚟換取即時嘅效益，簡單嘅例子有一個人行超市嗰陣使錢買餸，攞到「今晚可以攞嚟煮飯嘅餸」嘅即時效益，或者一個人行街嗰陣使錢買衫，攞到「得到一件衫」嘅即時效益－任何現代經濟體都充滿咗消費嘅活動。
一件貨品或者服務滿足消費者嘅需要同慾望嘅能力決定「得到呢件貨品服務」喺消費者心目中值幾多嘅效益－指「得到呢件貨品服務」喺每一個消費者心目中嘅主觀價值，而一件貨品服務值嘅效益就會決定消費者肯花費幾多資源嚟換取呢件貨品服務。
喺一個市場下，對一件貨品服務嘅需求指需求量同價格之間嘅關係。例如有件貨品服務，佢價格喺 10 文嗰陣啲買家總共會買 100 件，價格喺 9 文嗰陣啲買家總共會買 110 件... 等等嘅話，佢嗰條需求曲線就會係一條穿過同呢兩個點嘅線，而呢條曲線所表達嘅嗰段關係就係個需求。
供應係指件貨品服務嘅價格同供應量之間嘅關係。例如假想一件貨，佢價格喺 10 文嗰陣啲生產商總共會生產 100 件，價格喺 9 文嗰陣啲生產商總共會生產 90 件... 等等嘅話，噉呢個價格同供應量之間嘅關係就係件貨嘅供應，而按呢段關係畫出嚟嗰條線就係所謂嘅供應曲線－供應曲線嘅斜率通常都會係正數。
分銷有陣時會俾人為咗順口嗌做地方。分銷係指有關「啲產品要點樣送到去買家手上」嘅考量，如果係一間公司賣貨品俾普羅消費者嘅話，分銷要顧及嘅嘢包括咗搵貨倉儲起啲貨，仲有係打點啲用嚟將啲貨運舖頭嗰度嘅方法，例如係貨車同貨船呀噉。
對分銷策略嘅思考係市場學重要一環。市場學專家要諗例如一件產品要送去啲乜嘢舖頭嗰度賣－佢哋要了解有邊啲消費者會有興趣買呢樣產品，然後就睇吓呢啲消費者通常會去啲乜嘢地方，再運用對地理同交通等方面嘅知識，設計出一套能夠最有效噉將啲貨送去呢啲地方嘅方案，即係諗好「啲貨要擺喺邊啲貨倉」同埋「要由呢啲貨倉運去舖頭要嘥幾多成本」等嘅問題。
宣傳泛指向消費者傳達有關自己件產品嘅資訊，尤其係「件產品能夠有效噉滿足消費者嘅需要同慾望」呢樣資訊。宣傳嘅常見方法包括喺電視、雜誌、受歡迎嘅網站同大街等多人會見到嘅地方落廣告，又或者喺展覽嗰度向大眾展示自己嘅產品，又或者係贊助一啲受消費者歡迎嘅活動，再唔係又可以搵員工直接逐家逐戶上門做銷售，而一個生意人嘅宣傳組合喺市場學行話上就係指佢揀咗用嘅宣傳方法嘅組合。
上述嘅過程會係噉不斷重複，直至手上嘅理論做得到完全準確嘅預測為止－於是乎市場學就有持續嘅發展，做到愈嚟愈準嘅預測。理論要做嘅嘢唔淨只係要包含數據同假說，仲需要將呢啲資訊整合埋一齊，講明唔同變數之間嘅因果關係，一個強嘅理論能夠用數量少嘅起因變數，解釋呢柞起因變數點樣引致第啲變數改變，從而解釋所描述嘅現象。
營銷呢家嘢早喺人類文明早期嗰陣經已存在，但作為有人認真看待嘅學術性質市場學就要去到成廿世紀初先至算係成形。自從廿世紀初以嚟，市場學上喺對市場相關概念嘅理解就有過好多波嘅大改革，而佢哋對於「營銷應該點做」嘅睇法都往往會跟住出現變革。
喺資訊科技普及化嘅廿一世紀，關係營銷嘅諗頭仲刺激咗營銷工作對社交媒體嘅使用－例如到咗 2020 年代，幾乎所有有返咁上下規模嘅公司都實會留意住社交媒體，睇吓啲客對佢哋嘅產品有冇乜嘢意見，又或者係睇吓嗰排興啲乜，用呢啲資訊嚟幫助營銷上嘅決策，甚至係用機械學習等嘅技術分析呢啲數據。
數碼營銷係營銷嘅一種做法，泛指用互聯網同相關嘅資訊科技嚟宣傳一件產品或者服務，仲可以包埋用呢啲技術嚟宣傳某啲諗法。數碼營銷嘅簡單例子有網絡廣告－網絡廣告即係喺啲網站嗰度落廣告，顯示自己想傳揚嘅信息，例如「我哋啲產品品質好高」噉嘅信息，而如果嗰啲網站係多消費者瀏覽嘅，噉做就可以達到「將段信息傳俾好多消費者睇」嘅效果。
技術決定論係個社會學假說，呢門理論認爲，成個社會嘅技術發展會促進到社會嘅構築發展以及影響各類文化、價値觀。呢門理論係由美國社會學家范伯倫提出。喺美國二十世紀最急進嘅技術決定論者係Clarence Ayres，佢係范伯倫同杜威嘅追隨者，而William Ogburn亦係有名嘅急進技術決定論者。
技術決定論嘅根本鋪設源自德國經濟學家、哲學家馬克思，喺馬克思嘅學說入面，技術、生產力嘅改變，會從根本上決定社會嘅上層組織，諸如社會關係、文化等，而好似政治、文化呢啲社會上層建築又反作用返作爲社會基礎嘅經濟、技術。
傳染病係病一類，係一啲致病嘅微生物靠傳染，由一個宿主去到另一個個體度繁殖，從而令到新宿主發病。呢類微生物叫病原體，可以係病毒、細菌、真菌、原蟲等等。傳染方式叫傳染途徑或者傳播途徑，可以有好多隻唔同方式，好似直接掂到宿主，佢嘅口水鼻涕，屎尿等等。
病毒係一種可以繁殖嘅物質結構，細到光學顯微鏡都睇唔清楚。佢哋外有蛋白質殼做保護，內有核酸排成遺傳基因，用以繁殖。之但係佢一定要靠感染入侵宿主細胞，先之可以繁殖。科學家一般都唔歸佢入生物，因為佢缺乏一啲生物基本要素，佢無細胞結構，亦無新陳代謝，離開宿主細胞同死物無分別。
大多數病毒並非純粹係病原體，地球上大約有 1031 種病毒，已知淨係得大約 1,000 種病毒會搞到人類病。因為搞到寄主病對病毒嚟講都冇著數－如果宿主喺接觸第啲潛在宿主之前就死咗，病毒就可能冇得及時複製同傳播。
翼手目泛指所有嘅蝙蝠，呢個目係哺乳動物中僅次於嚙齒目動物嘅第二大種群，而家一共有 19 個科 185 個屬 962 個品種，但估計日後重會有發現，除咗極地同海洋中一啲島之外，廣泛分佈遍全世界。翼手目動物嘅四肢同尾之間覆蓋住薄而堅韌嘅皮質膜，可以好似雀仔咁拍翼飛行，呢一點係其他任何哺乳動物都無嘅，為咗適應飛行生活，翼手目動物進化出一啲其他種群冇嘅特徵，呢啲特徵包括特化伸長嘅指骨同鏈接期間嘅皮質翼膜，前肢拇指同後肢各趾都有爪可以抓住啲嘢，發達嘅胸骨進化出類似雀仔嘅龍骨突，可以畀胸肌多啲位生大啲，同發達嘅聽覺等等。
印刷係指將圖像或文字原稿迅速大量複製嘅一種技術。通常係用印刷機將油墨印響紙張上，佢係出版嘅基本組成部分。印刷機係能夠響承印物上印刷嘅機械。喺中國，印刷術被稱為中國古代四大發明之一，佢嘅出現對文化知識嘅傳播起咗重要作用。
由於雕版印刷製作嘅印版只可以用喺特定嘅印刷品，製版嘅工作量好大、效率低，令早期印刷品非常珍貴。為解決製版嘅問題，後來發明咗活字印刷術，由於組版中嘅活字可以用完再用，令印刷嘅整體效率大大提高。早期嘅活字用膠泥製作，近代就改進為用鉛字。
中國嘅元代，中國同歐洲嘅交往有好大嘅發展。一係蒙古嘅遠徵，將中國嘅文化帶到西方，一係西方嘅傳教土亦多次來到中國，回國亦帶埋中國嘅印刷技術返去。西元13世紀，意大利人馬可波羅喺中國旅居多年，響佢嘅《遊記》中，敘述咗中國印銀紙嘅情況。
響電子技術迅速發展嘅過程中，印刷進入咗電子控制同自動化嘅時期，電子排版、電子分色、電子雕版廣泛應用，響印刷質量同效率上都得到大幅提高。電腦嘅應用繼續將印刷帶入數碼印刷時代，令傳統工藝難於完成嘅小品種、多變化印刷得以順利實現。
報紙或者叫新聞紙係用來報告新聞嘅印刷品。除咗新聞之外，亦附帶一啲資訊同賣告白。紙質通常都係平價紙。多數報都係日報或者周報，內容可以乜都報，又或者特定專題。1605年有第一份印刷報紙。今時今日，有啲報社會將報紙內放上網。
文藝復興係歐洲思想文化運動，時爲十四世紀到十七世紀。當時重思藝術、文學、自然科學、建築等，帶嚟一段科學同藝術革命。文藝復興結束中世紀歐洲淪落，由意大利一帶開始，傳到全歐洲。可以話係現代歐洲史嘅序幕，可能係中古時代同近代嘅分界。
呢場文化運動基本上係以復興古羅馬為名，改變中世紀逐漸嚴重嘅腐敗，但係唔係將古羅馬原樣重現，而係加入新思考同檢討，所以做出實際上係一種徹底唔同嘅新型態文化變革，其中雖然囊括咗對古典文獻嘅重新學習同承接，但係響繪畫方面透過直線透視法嘅發展，同逐步開展嘅中古時代教育變革，令到人體結構、化學、天文技術同科學知識嘅追求等等，呢啲極重要嘅近代科學發展，除咗打破神權時代，亦都打破咗希臘羅馬嘅古文化。
傳統觀點認為，呢種知識上嘅轉變令到文藝復興發揮咗銜接中世紀同近代嘅作用。即使文藝復興響知識、文學、社會同政治各個方面都引發咗巨大變革，但係令佢聞名於世嘅重有呢個時期嘅藝術成就，同達文西、米開朗基羅等博學家做出嘅創新貢獻。
自羅馬帝國分裂後，意大利分成小國。各國借地中海，由海路到阿剌伯，生意好發達。咁使意大利各國嘅人，有足夠經濟能力，去搞文化嗜好。文藝復興唔少名人，好似達文西、伽利略，都係由有錢佬支援佢哋。呢啲文化人都係從古希臘同古羅馬嘅古典文化之中吸收，希望能夠復興昔日歐洲嘅燦爛文化。
文藝復興嘅本質係主張個性嘅解放。舊陣時歐洲深受羅馬天主教嘅影響，社會風氣守舊。文藝復興強調個人，認為人有權利享受。以前歐洲好多作品都淨係反映宗教，但文藝復興就唔再淨講宗教，而更多咁反映咗一般人嘅生活入面。
生物物理學係一門跨學科嘅科學，佢採用物理學裏面傳統嘅方法同埋手段，去研究生物嘅現象。生物物理學覆蓋生物組織嘅所有層次，由分子去到成個生物體再到成個族群。生物物理學嘅研究同生物化學、分子生物學、物理化學、生理學、納米科技、生物工程、運算生物學、生物力學、發育生物學同系統生物學有好大嘅交集。
生物物理學呢個詞語最初喺1892年由 Karl Pearson 提出。而喺學術界，生物物理學呢個詞係講緊研究生物系統中嘅物理量。其他生物科學領域，例如分子生物學、細胞生物學、化學生物學同生物化學，都有研究生物體嘅生物物理特性。
分子生物物理學通常處理嘅生物學問題同生物化學同分子生物學好似。大家都係致力於尋找生物分子現象背後嘅物理基礎。呢個領域嘅科學家進行研究，關注細胞內各個系統之間嘅相互作用，包括DNA、RNA同埋蛋白質生物合成之間嘅相互作用，以及呢啲相互作用係點解會被調節。
螢光影像技術、電子顯微鏡、X射線晶體學、核磁共振光譜學、原子力顯微鏡同埋用X射線同中子去做小角度散射等等技術，通常都會用嚟睇生物學上重要嘅結構。蛋白質動力學可以用中子自旋回波光譜學嚟觀察。構型上嘅變化可以用雙極化干涉儀、環形二色性、小角度散射同埋中子自旋回波光譜等技術嚟測量。
用光學鉗或者原子力顯微鏡可以直接操控分子，亦都可以用嚟監測力同距離都喺納米尺度發生嘅生物事件。分子生物物理學家通常將複雜嘅生物事件睇作為互動實體嘅系統，而佢地係可以用統計力學、熱力學同化學動力學嚟理解。
除咗傳統生物物理學嘅議題，例如結構生物學或酶動力學，現代生物物理學包含非常廣泛嘅研究範圍，由實驗和理論工具所牽涉，包括生物電子學同量子生物學。生物物理學家愈來愈多地應用從物理學、數學同統計學中獲得嘅模型同實驗技術去研究更大嘅系統，例如組織、器官、人口同生態系統。
同運算物理學比起嚟，運算生物學比較傾向用個體為本模型，例如係進化論同生態學等領域上嘅研究都成日要分析一大柞個別噉做決策嘅個體之間嘅互動，以及係呢啲互動出嘅結果，而由於基因突變等嘅現象，生命呢家嘢本質上就實會有可能存在個體差異－因為噉，個體為本模型就啱嗮，例子可以睇吓對物競天擇等嘅現象嘅模擬。
爬行動物學喺人類了解全球生態起咗好大嘅作用，其中一個重要原因係兩棲類動物對環境嘅變化比較敏感，可以令人類通過觀察佢哋，了解到環境嘅一啲重大變化。爬行兩棲動物產生嘅毒素同埋毒液已經應用喺人類嘅醫學。而家蛇毒已經俾人拎咗整抗凝血劑，用嚟醫中風同防止心臟病發作。
一般嚟講，有關於爬蟲兩棲類嘅研究志在理解或解決喺生態學、進化、生理學，行為等嘅特定問題。簡單嚟講，爬蟲兩棲學家會透過用兩棲動物或爬行動物嚟做模型生物用嚟解決或者理解相關領域中嘅特定問題，例如青蛙喺濕地生態入面扮演嘅角色。
喺現代嘅學術科學入面，好少有人一開始視成為爬行動物學家為目標。大部份人都係專注喺特定領域，例如生態學、進化、分類學、生理學或分子生物學等等，喺自己熟悉嘅領域入面，透過探究爬行兩棲動物嚟提出或回答同佢哋領域相關嘅問題。
海洋生物學係生物學嘅一個子領域，專門研究海洋生物同海洋生態系統。包括咗魚、哺乳類同埋無脊椎動物－總之係住喺海入面或者海邊嘅生物，都屬於海洋生物學嘅範疇。除此之外，海洋生物學仲好睇重研究呢啲生物之間嘅關係，例如珊瑚礁就係一種好出名嘅海中生態系統，一座珊瑚礁由大量嘅珊瑚組成，而且會吸引好多生物聚集，包括係會食珊瑚嘅多種海星以及係匿埋喺珊瑚入面避開獵食者嘅多種魚噉。
因為噉，絕大多數嘅兩棲類都頂唔順鹹水，而自自然然海洋生物學啲研究對象基本上係冇兩棲類咁滯。由呢個例子可見，海洋嘅環境會對生物造成某啲獨特－第啲環境唔會有－嘅挑戰，所以喺海洋環境當中生活同進化嘅生物物種梗會有某啲共同特性，例如佢哋冚唪唥都起碼要頂得順鹹水。
喺廿一世紀初已知最大隻嘅鯊魚係鯨鯊－個名意思係「好似鯨魚咁大條嘅鯊魚」，鯨鯊係世上已知最大條嘅魚－根據紀錄，目前度過最大條嘅鯨鯊有成 18.8 米咁長，而佢哋嘅巨型身體令到獵食者難以獵殺佢哋，亦都令到鯨鯊呢個物種冇天敵可言。
海鳥泛指住喺海入面或者海邊嘅雀鳥。到咗廿一世紀初，學界對海鳥嘅定義有唔少爭議，例如係詏「一隻雀鳥物種要花幾多時間喺海入面或者海邊活動，先算係海鳥」等嘅問題，而且有啲俾人當係海鳥嘅雀鳥有陣都時會飛去內陸得好緊要嘅地方，例如海鷗雖然一般俾人覺得係海鳥，但佢哋有時可以去到離海邊成幾千哩咁遠。
除咗脊椎動物之外，有好多個門同綱嘅無脊椎動物都有成員係住喺海入面或者海邊嘅，甚至乎係成個門或者綱嘅物種都係以海洋生物為主嘅。海洋無脊椎動物跨越咗超過 30 個門嘅生物，當中出名嘅海洋無脊椎動物有櫛水母、白蚱同海葵等嘅刺胞動物、軟體動物、節肢動物同海綿動物呀噉。
海洋生物學同第啲科學領域一樣，唔淨只會靠觀察，仲會想用實驗嚟驗證有關海洋生物嘅假說同理論。世上第一間海洋實驗室係法國喺 1872 年開嘅羅斯歌夫生物學觀察站，另一間出名嘅海洋生物學實驗場所係美國喺 1903 年開嘅斯卡臘普斯海洋研究所。
呢啲研究所都有齊嗮潛水用嘅架生、潛水艇同埋聲納等嘅設備用嚟做海洋生物研究。到咗廿一世紀初，海洋生物學經已有咗龐大嘅知識體系，而且增進人類對海洋生物嘅理解仲有廣泛嘅實用價值，例如對海魚嘅知識幫到手研究點樣更加有效率噉養殖攞嚟食嘅魚呀噉。
好多生物過程係關點樣將能量轉做可以用喺化學反應嘅形式，而呢種過程係關量子力學事嘅。呢啲過程包括化學反應、光子吸收、激發電子態形成、激發能量嘅轉移，以及電子同質子喺化學反應入面嘅轉移，譬如話光合作用、嗅覺同細胞呼吸作用。
量子生物學可以用計算模型去考慮量子力學效應對生物交互作用嘅影響。量子生物學關心唔平凡嘅量子現象帶嚟嘅影響，透過將生物過程簡化做基本物理學去解釋依啲唔平凡嘅量子現象，雖然呢啲現象有時好難研究，同埋有好多推測喺入面。
西方蜜蜂源於非洲東部，跟住由嗰度向北延伸咗去歐洲，而且仲向東延伸到去天山嗰頭。西方蜜蜂有多個次品種，每個次品種都因為要適應自己居住嘅環境而有咗少少變異，所以彼此之間喺行為、色水、同身體構造上可以有些微嘅差異。
蜂蜜含水分少，細菌同酵母菌在佢之中，難以生存，因此蜂蜜並唔需要放入雪櫃保存，有啲厭氧菌，如肉毒桿菌，可以以非活性嘅孢子形態留喺入便，因為嬰幼兒腸胃等消化器官非常幼嫩，胃酸嘅分泌較差，所以，一歲內嘅蘇蝦，唔可以食無經過消毒嘅蜜糖。
蜂蠟係某啲年紀嘅工蜂分泌嘅一種物質，呢啲工蜂腹部有一啲特殊嘅腺，能夠分泌出蜂蠟，蜜蜂會用蜂蠟嚟起個竇嘅牆。蜂蠟具有防水等有用嘅特性，所以對人類嚟講，蜂蠟可以攞嚟整蠟燭、傢俬嘅某啲部份、以及某啲化妝品。
複眼係節肢動物嘅視覺器官。一隻複眼由數以千計嘅小眼組成，每隻小眼都係一粒獨立嘅感光單位，獨自有自己嘅感光細胞。而隻動物最後感知到嘅會係呢啲複眼形成嘅結合影像。同一般嘅眼比起嚟，複眼解像度低，但望到嘅角度就好闊，而且能夠探測速度快嘅郁動。
當一隻蜜蜂想攻擊敵人嗰陣，佢會將佢支針拮落個敵人身上，支針帶有一啲毒液－蜂毒。支針好多時喺拮完個敵人之後，就會由隻蜜蜂嘅身體嗰度甩出嚟，但就算係噉，因為支針有佢自己嘅神經節等嘅結構，所以仲可以繼續插喺個敵人身上同埋向佢注射毒液，毒液會令個敵人有痛嘅感覺。
蛋白質係由氨基酸分子串成一串咁排列形成，而氨基酸排嘅次序，係按基因而定。除咗遺傳密碼所編碼嘅廿種『標準』氨基酸之外，響蛋白質度，某啲氨基酸殘基，重可以經翻譯後修飾，而造成化學結構變化，從而啟動或調控蛋白質。
氨基酸係構成蛋白質嘅基本單位，生物體中總共有二十種噉多。氨基酸按照極性分成極性同非極性，而極性氨基酸又分成帶電同唔帶電兩種。極性氨基酸係親水嘅，而非極性氨基酸係疏水嘅。氨基酸係由胺基、羥基、羧基以及一個特別支鏈組成嘅重要生物分子。
組成氨基酸嘅最基本元素係碳、氫、氧同氮。氨基酸嘅分類可以通過極性、酸鹼度同支鏈類型嚟分類。氨基酸以蛋白質嘅形式存在，構成人體肌肉，細胞同其他組織除水之外嘅第二大成份。喺蛋白質之外，氨基酸亦參與神經傳遞素同生物合成等嘅關鍵過程。
歷史上第一種氨基酸係喺十九世紀初畀人發現嘅。1806年，法國化學家沃克蘭  同 Pierre Jean Robiquet 喺露筍入邊分離咗一種化合物，之後將佢叫做天冬酰胺，即係第一種畀人發現嘅氨基酸。
胱氨酸喺1810年畀人發現，而佢嘅異構體半胱氨酸就直到1884年先畀人發現。甘氨酸同亮氨酸係1820年發現嘅。英文用amino acid表示氨基酸係從1898年開始。1902年，有人發現蛋白質經酵素消化或者酸水解之後會產生氨基酸。
呢種植物嘅壽命有30至60年，一般高一米到米半，最高去到2m。花同芍藥好相似，佢係單生品種，一般生喺枝頂，直徑可以去到16cm，顏色有白、紅、紫、黃等幾種，重有好多個樣，多到數唔嗮。而花萼同花瓣都係按5嘅倍數量增長，尤其係重瓣比較珍貴。
大多數嘅花都有香味。根據科學家嘅統計，喺香花樹種入面，白、黃、紅嘅花種好多都比較香，尤其係白花，可以話係「香花之最」。佢之所以散發噉嘅味係因為花瓣有個油細胞嘅化工廠響度。佢可以整芳香油，經過陽光加熱之後可以散發迷人嘅清香。
生果，果品一類，亦寫生菓，食得嘅果同種子嘅統稱，北方話會叫水果，然而廣東話水果，為另一類嘢食。生果有蘋果、梨、香蕉、荔枝、柑橘、橙等。但係唔係所有食得嘅果都叫生果，例如南瓜、豌豆同榖類等等，因為佢哋通常會係熟食而唔係生食。
蠄蟝又寫禽渠，亦叫蟾蜍、蟾諸、癩蝦蟆，係種動物。生物學來講，佢同蛤乸、蛤𧊅都係同一目，叫無尾目。民間以佢背上生癩，有突點爲別，生物學上，無此分別。查實皮上粒粒，唔係病，而係蠄蟝多喺陸上，粒粒同周圍吻合，防天敵捕食。
東方蜜蜂係源自東亞同南亞嘅一個蜜蜂品種。自然分布範圍西至巴基斯坦、東至台灣同日本、東北至雙城子、西北至青海同甘肅、南至印度尼西亞同巴布亞新畿內亞，包括成個南亞、東南亞同東亞，近幾年更擴展到澳洲北部，日本某啲島嶼亦都有再引入計畫。
另一樣區分化合物同混合物嘅方式係混合物嘅成份可以用簡單嘅物理方式分離，例如過濾、蒸發、磁力或者其他方式分離，好似鹽溶入水之後只要蒸發走啲水就可以提取返鹽。但係化合物嘅組合成份只可以用化學反應先至可以分離。
化學式可以用來表示化合物嘅成分，用物理方式構成嘅混合物就無。佢哋可以分做分子式、化學式、電子式、結構式、實驗式、鍵線式等等。若果化合物係以分子形式存在，一般會用分子式做化學式，若果係礦物、金屬氧化物或者鹽類，一般會用實驗式。
蜜蜂舞係蜜蜂嘅獨特語言。當一隻蜜蜂去完搵食返到個竇度嗰陣，佢會以某啲特定嘅方向、角度、同姿勢嚟喺啲同伴面前飛嚟飛去，好似跳舞噉。佢哋跳呢啲舞嗰陣飛嘅方向同角度等資訊係一種語言－佢哋靠噉嚟話俾同伴知佢去搵食嗰陣見到嘅物件－好似係花同水源－喺邊個方向同離竇有幾遠。
喺呢個過程入面，蜜蜂用咗一啲抽象嘅方法嚟向同伴傳達資訊，用唔同嘅角度同軌跡代表唔同嘅意思，就好似人類講嘢嗰陣用唔同嘅聲嚟代表唔同意思噉－廣義上，蜜蜂舞經已可以算得上係一種語言。呢種身體語言會隨品種而有異－唔同品種嘅蜜蜂可能會用同一個角度或者姿勢嚟代表唔同嘅嘢，就好似人類當中講唔同語言嘅族群有陣時會用同樣嘅聲嚟代表唔同嘅嘢噉。
舞蹈可以按好多準則分類，例如唔同舞種嘅編舞、用到嘅舞步、歷史時期或者發源地等嘅特性都可以用嚟將舞蹈分類。喺廿一世紀初嘅藝術界，其中一條最重要嘅分類準則係將舞種分做音樂廳舞蹈同參與舞蹈兩大類，前者指專業嘅舞蹈員喺個舞台上面跳俾觀眾睇嘅舞，通常係為咗達到用藝術娛樂觀眾嘅效果，例子有芭蕾舞同爵士舞等，而後者指俾一大班人喺聚會嗰陣一齊跳嘅舞，睇嘅人會有機會參與，例如華爾茲等嘅社交舞原意係為咗俾人喺聚會嗰時一齊享受嘅。
實驗係一種研究方法，指研究者唔淨只齋靠觀察研究緊嘅事物，仲做咗啲嘢嚟操作研究嘅對象。精確啲噉講，做實驗嘅人會操控自變數－即係用人工方法改變 IV 嘅值，再睇吓噉做會點影響應變數嘅值，從而去支撐或者推翻一句假說。
「用實驗做科研」最早可以追溯到公元 10 世紀。當時阿拉伯人學者海什木喺度研究光學，用咗好似廿一世紀科學噉嘅方法嚟做研究－佢睇咗前人做嘅研究，跟住攞透鏡同鏡等嘅架生嚟操作光線嘅行進，從而測試有關「光嘅行為係點」嘅假說，描述咗反射同折射等嘅概念，仲喺佢本名著《光學之書》入面詳細噉講解佢做嗰啲實驗嘅內容。
一般認為，現代科學實驗嘅哲學基礎係由 16 至 17 世紀嘅英格蘭哲學家培根奠定嘅。佢好似海什木噉拒絕齋靠演繹推理嚟做科研，主張科學應該係要靠重複噉觀察想研究嘅現象，最好仲要做到能夠操縱周圍嘅環境嚟達致想要嘅效果。
响跟住打後嘅幾個世紀裏面，有好多科學家都靠實驗嚟做研究，喺物理學、化學、生物學以至心理學等嘅領域上都出咗重大嘅創新。到咗廿世紀初，實驗喺自然科學上經已係常態，社會科學亦都開始睇重實驗，而統計學上仲有咗實驗設計等嘅諗頭，專門諗「要點樣分析實驗出嘅數據」噉嘅問題。
例如一間做化學實驗嘅實驗室會將所有嘅檯櫈都整到乾乾淨淨，而且實驗用嘅化學物質冚唪唥都會搵密封嘅容器裝住，噉做其中一個重要嘅目的就係想防止做實驗嗰陣有啲意料之外嘅化學物質干擾研究緊嘅化學反應。做醫學同生物學等領域嘅實驗室都係同一道理。
原始生殖細胞經有絲分裂，分裂做好多精原細胞。精原細胞之後變咗做初級精母細胞。一個初級精母細胞經減數分裂之後，變做兩個次級精母細胞。兩個次級精母細胞經過減數分裂後變成四個精細胞。精細胞經過分化/精子形成為單倍體嘅精子。
一隻蛹好多時腹部查實仲識郁，但喺呢個階段，隻蟲嘅絕大部份活動都會停止，冇得去覓食，所以要齋靠幼蟲階段狂食嘢儲起咗嘅養份維生。喺呢個時候，隻蛹體內會進行一連串複雜嘅生命過程，會將隻蟲嘅器官分解變成液體噉嘅狀態，跟手呢個液化咗嘅身體會重組變成成蟲嘅身體。
細輕仔，原題輕仔同佢亞媽，德文童謠，一八六〇年出版，一個先生作歌詞，當時德國尚未統一，眾邦林立。歌詞取材自一八三五年嘅一首詩，叫認人。本身歌詞三段，後人改詞，有二段版，有一段版。又本身故仔歌，再變唱遊歌。
故仔第一段，話細輕仔年少離家，聞盪天下。出門時，細輕仔興高采烈，亞媽就喊晒咁。第二段細輕仔出去見過世面，過咗唔知幾年，都變大輕仔，樣都唔同晒，想返屋企。第三段，亞輕返家鄉，掂行掂過無人識佢。家姐細妹睇樣都唔知。
一九〇〇年左近，德國就好興敎細蚊依支歌，幼稚園有敎，家教亦敎。就此有其他地方版本。支曲世界各地都出名，之不過有啲地方歌詞改到九唔搭八，面目全非。英文改寫到講扒艇，重有講雀講蠅。希伯萊文改講幼稚園。日文伊沢修二經英文傳入支曲，引入時話西班牙歌，至今有唔少日本歌書寫話西班牙。
後尾野村秋足改做蝶蝶，講蝶飛，部份有歌頌日王，戰後一九四七年改詞去除，題改用平假名。韓文改自日文，都講蝶。中文有個版本小蜜蜂，講蜜蜂勤力，然而同名都幾個版本，何況又有其他名版本。同一種文都唔同改詞。香港戰後教育署出版小學生歌集，寫咗詞叫五月歌，雖則話德國民歌，都同原詞無關。
寄生蟲係一種生物，佢一生嘅大多數時間都會住喺另外一種生物體入面，並且會危害佢嘅生理機能，畀寄生蟲寄居嘅生物叫宿主或者寄主。寄生蟲會喺宿主或者寄主身體入面或者依附喺於身體表面以維持生存、發育或者繁殖所需嘅營養同埋庇護。
一件物件係乜味，取決於佢嘅化學成份。世上有好多化合物都係甜味嘅，當中簡單嘅碳水化合物普遍都有甜味。除此之外，某啲蛋白質都有甜甜哋噉嘅味道。以下個表，列出一啲常見嘅化合物，每隻化合物嘅甜度，以及「富含呢隻化合物」嘅物質例子。
蠟燭最早喺公元前30世紀嘅古埃及出現，古埃及人將蘆葦插喺融咗嘅牛肥膏製成蠟燭。直到中世紀，南歐同地中海沿岸嘅蠟燭仍然係由牛肥膏同羊肥膏製成。中國南唐時期，南唐烈祖李昪下令以出產喺江浙一帶嘅柏樹油取代動物油製成蠟燭，令佢製作價格大跌，令蠟燭從此喺中國得以普及。
碳鏈全部由碳－碳單鍵組成嘅脂肪酸，叫做飽和脂肪酸。碳鏈有碳－碳雙鍵嘅叫不飽和脂肪酸，屬於烯酸。如果衹有一個碳－碳雙鍵，叫單不飽和脂肪酸。有多個碳－碳雙鍵嘅叫多不飽和脂肪酸。不飽和脂肪酸容易發生緩慢氧化，加熱會加速氧化過程。
不飽和脂肪酸可以通過催化加氫變成飽和脂肪酸，例如經常會喺食品包裝上面見到嘅「氫化植物油」就係通過加氫將液態植物油變成固態，化學結構會同天然動物脂肪一樣。工業上加氫將不飽和脂肪酸酯變成飽和脂肪酸酯係為咗提高穩定性。
拿破崙1769年喺科西嘉島嘅阿些斯奧城出世。科西嘉島啱啱賣咗畀法國後，法王路易十五承認拿破崙嘅老竇係法國貴族。響老竇嘅安排下，拿破崙 9 歲時喺法國布列訥堡軍校接受教育。1784年以優異成績畢業後，被選送到巴黎軍官學校。
拿破崙 16 歲時老竇病死，佢中途輟學並被授予炮兵少尉軍銜。喺隨部隊駐防各地期間，佢睇過好多啟蒙思想家嘅著作，其中盧梭嘅思想對佢嘅影響非常大。1789年法國大革命爆發後，拿破崙返到科西嘉，當時科西嘉係三種勢力嘅競逐場，革命派、保皇派同獨立派，拿破崙加入支持革命嘅雅各賓派，喺一個志願軍團得到中校嘅地位，後嚟因為同科西嘉獨立英雄保利起衝突，拿破崙全家被迫喺1793年6月逃到法國。
喺1793年12月，24歲嘅拿破崙帶兵攻下保王黨嘅堡壘土倫。1794年熱月政變中拿破崙由於同羅伯斯庇爾兄弟關係緊密而受到調查，後嚟因拒絕到意大利軍團嘅步兵部隊服役而被免去准將軍銜。1795年佢受巴黎督政官巴拉斯之托成功平定保王黨武裝叛亂，一夜之間榮升為陸軍中將兼巴黎衛戍司令，喺軍界同政界中嶄露頭角。
拿破崙係一個出色嘅軍事家，對當時嘅軍事知識深有研究，善於將各種軍事策略運用於實戰之中，尤其係主張將火炮集中使用，以及充分發揮騎兵嘅機動作用。1796年3月2號，26歲嘅拿破崙被任命為法國意大利方面軍總司令，3月9號同情人約瑟芬·博阿爾內結婚，之後就匆匆趕去前線。
取得意大利之役嘅勝利後，拿破崙嘅威信越嚟越高，佢成為法國人嘅新英雄。而佢嘅崛起令督政府感到受威脅，因此任命佢為埃及軍司令，派去東方以抑制英國喺嗰個地區嘅勢力擴張。喺拿破崙嘅遠征軍裏面，除咗2000門大炮外，重帶咗175名各行業嘅學者同成百箱嘅書同研究設備。
呢個時候歐洲反法同盟逐漸形成，而法國國內保皇派勢力亦漸漸上升。1799年8月，拿破崙最終決定趕返巴黎。1799年10月，返到法國嘅拿破崙被當作「救星」嚟歡迎。11月9號，拿破崙發動咗霧月政變並獲得成功，成為法國第一執政，實際係獨裁者。
拿破崙之後進行咗多項政治、教育、司法、行政、立法、經濟方面嘅重大改革，其中最出名並且直到今日依然有重要影響嘅係《拿破崙法典》，係政變當晚拿破崙下令起草嘅，好多條款拿破崙本人親自參加討論最終確定，基本上採納咗法國大革命初期提出嘅比較理性嘅原則。
1802年8月，修改共和八年憲法，改為終身執政。1804年11月6號，公民投票通過共和十二年憲法，法蘭西共和國改為法蘭西帝國，拿破崙為法蘭西人嘅皇帝，稱為拿破崙一世。12月2號，拿破崙仿效查理曼大帝嘅歷史，以減少革命派對於佢登基嘅不滿。
1805年8月，奧地利、英國、俄國組成咗第三次反法同盟，拿破崙於是喺9月24號離開巴黎，親自揮軍東進，到10月12號法軍已經佔領咗慕尼黑。10月17號法國同奧地利喺烏姆激戰後，反法同盟投降。之後法國又贏咗奧斯特里茨戰役，反法同盟再度瓦解，並且迫使奧地利取消神聖羅馬帝國嘅稱號。
拿破崙隨後聯合德國境內各諸侯國組成「萊茵邦聯」，將佢哋置於自己嘅保護之下。次年秋天，英國、俄國、普魯士組成咗第四次反法同盟，但喺10月14號法軍同時喺耶拿同奧爾斯塔特擊潰敵軍，普魯士嘅軍隊幾乎全軍覆沒，拿破崙佔領德國大部分地區。
1807年6月法軍又喺波蘭大敗俄國軍隊，拿破崙同俄國沙皇亞歷山大一世會面，雙方簽訂和約，喺之前一年拿破崙頒佈咗《柏林赦令》，宣佈大陸封鎖政策，禁止歐洲大陸同英倫嘅任何貿易往來。自此，法國喺歐洲大陸嘅霸主地位得到確立。
1807年尾西班牙爆發內部動亂，西班牙國王卡洛斯四世被推翻。拿破崙於是乘機入侵西班牙，並畀佢大哥約瑟夫波拿巴成為西班牙國王。但係呢個舉動遭到西班牙人嘅反對，拿破崙根本平息唔到當地嘅暴動。英國喺1808年介入西班牙爭端，英軍8月8號登陸蒙得戈灣，8月30號佔領咗成個葡萄牙。
正當拿破崙陷入西班牙泥潭之際，1809年初第五次反法同盟組成。奧地利從後偷襲法國喺德國嘅領土，拿破崙被迫退出西班牙，率軍東征。奧地利軍隊雖然一開始取得優勢，但係拿破崙好快就轉敗為勝，迫使奧地利簽訂維也納和約，再次割讓土地。
到咗1811年末，法俄關係已經開始惡化，俄國沙皇亞歷山大一世拒絕繼續同法國合作抗英，最後戰爭爆發。拿破崙率領講住12種語言嘅50萬大軍攻入俄羅斯。俄軍採取撤退唔抵抗嘅戰術，直到1812年9月12號法軍歷經博羅金諾戰役後，進入莫斯科。
1813年英國、俄國、普魯士同奧地利組成咗第六次反法同盟，雙方喺德國境內多次激戰。雖然法軍取得多次勝利，但係針對拿破崙嘅壓力就越來越大，直到10月嘅萊比錫戰役法軍被擊潰，各附庸國都紛紛脫離法國獨立，同盟軍開始向巴黎推進。
1814年3月31號，巴黎被佔領，同盟軍要求法國無條件投降，同時拿破崙必須退位。1814年4月13號拿破崙喺巴黎楓丹白露宮簽署退位詔書，喺之前兩日拿破崙宣佈無條件投降。拿破崙本人喺退位後被流放到地中海嘅厄爾巴島。
拿破崙喺去厄爾巴島途中幾乎被暗殺，自己又自殺未遂。而喺巴黎，路易十八返到法國，重新成為法國國王，波旁王朝復辟。拿破崙嘅老婆同個仔被奧地利人囚禁，重有傳聞指拿破崙將被流放到大西洋上嘅一個小島，呢一切令拿破崙別無選擇，最後喺1815年2月26號逃出厄爾巴島，率領1000人喺3月1號返到法國。
但係好景唔長，歐洲各國迅速組成第七次反法同盟。1815年6月18號拿破崙嘅軍隊喺比利時滑鐵盧戰役中全軍覆沒，7月15號佢正式投降。法蘭西第一帝國覆滅，路易十八再度復辟。拿破崙被流放到聖海倫娜島。1821年5月5號，拿破崙喺島上過身，5月8號喺禮炮聲中呢位征服者被埋葬喺聖海倫娜島上嘅托貝特山泉旁邊。
直至今日，拿破崙嘅死因重係眾說紛紜，英國醫生嘅驗屍報告顯示佢係死於嚴重胃癌，但新嘅研究認為拿破崙死於砷中毒，而且喺當年貴族鍾意用嘅牆紙上，歷史學家亦發現含有砷嘅礦物，估計係因為環境潮濕而畀砷喺環境中滲透出來。
佢去世後九年，新嘅奧爾良王朝喺人民嘅壓力之下將拿破崙嘅塑像重新豎立喺旺多姆圓柱上。1840年，法國七月王朝嘅路易腓力派佢個仔將拿破崙嘅遺體接返。嗰年12月15號，拿破崙嘅靈柩被運返巴黎，喺經過凱旋門後安葬喺塞納河畔嘅榮軍院。
拿破崙係一名出色嘅軍事家，佢一生親自參加嘅戰役達到60幾場，而佢指揮嘅多次戰役，直到今日喺軍事史上依然有重要意義。但係佢嘅征戰打破咗歐洲嘅權力均衡，導致其他歐洲強權7次組成反法同盟，最終徹底擊敗拿破崙。
雖然拿破崙曾經叱吒風雲幾十載，但係佢嘅功績係短暫嘅，喺佢退位後，法國嘅疆域好快又恢復返佢執政之前嘅樣，拿破崙嘅戎馬生涯對之後嘅歐洲歷史並無重大影響。唯一可以令佢載入史冊嘅，係由佢本人下令編撰嘅《拿破崙法典》，呢部法典係好多現代民主國家法律體系嘅原型。
拿破崙為法國帶嚟榮耀，法國人民始終愛戴呢位法蘭西戰士，1840年12月佢嘅遺體運抵巴黎後，90萬巴黎市民冒住嚴寒迎接佢。而喺多年後，拿破崙亦贏得對手嘅尊敬。1855年英國維多利亞女王帶王儲到老殘軍人院，女王要王子「喺偉大嘅拿破崙墓前下跪」。
柏拉圖嘅媽媽係佩里克緹翁妮，佢嘅屋企人成日吹噓佢哋同著名雅典立法者同抒情詩人梭倫嘅關係。佩里克緹翁妮同夏密德係姊妹，亦係克里蒂亞斯嘅侄女，呢兩個人都係三十暴君集團嘅重要人物。 根據一啲講法，阿里斯頓試圖將注意力轉移到佩里克緹翁妮，但唔成功。
廣府人，亦有廣東人呢種叫法，早期移民海外嘅廣東人一般自稱唐人。係指以粵語爲母語嘅人群，主要分佈喺中國南部嘅珠江三角洲，學術上嗌廣府民系，基本算做漢族嘅民系。廣義上嘅廣府人等同於粵語人群，即係包括蜑家、四邑、廣西等，而具體到族群認同，就僅指舊時廣州府住落嘅居民，比如四邑因爲啲話好唔同而自成一系、蜑家因爲舊時有陸上人同水上人之分而唔同廣府人撈埋、廣西嘅粵人亦都有自己嘅族群認同等等。
不過廣東本身有唔以粵語爲母語嘅族群，比如客家人、潮汕人，佢哋都係住落廣東嘅族群，但一個講客家話，一個講潮汕話，佢哋唔將自己認同爲講白話嘅人。佢哋同廣府人一齊構成廣東嘅三大族群。另外，廣東有五個世居嘅少數民族，其中壯族、瑤族都有自己嘅話，畲族大部份講客家話，佢哋唔算做廣府人。
另外重有種自稱叫做本地人，呢個係面對喺廣府話地區嘅其他族群時所用嘅名，比如面對珠三角地區嘅客家人、潮州人、以及北方人。出咗粵語地區嘅廣東人，唔會噉樣自稱。另外喺桂南、粵西嘅客粵雜居區，粵人自稱做地老，而客家人叫做新民。
廣東原本係百越之地，秦代時經略嶺南，嶺南地區併入到中國版圖，自此受中華文化影響。南越國時期，當政和揖百越，中原文化同百越文化融合，形成廣東文化嘅底色。由於廣東文化一開始係融合出來嘅，同時廣東歷來海貿發達，比較能夠包納外界事物，形成有海洋文明特徵嘅包納傳統。
其中宋代滅亡時，宋朝嘅朝廷走難廣東，帶起大批臣民追隨佢，崖山海戰失敗，陸秀夫孭住皇帝仔跳海，當時有數十萬人跳海殉國，但亦有好多北方臣民因此留居廣東，融入廣府。嶺南地區屬於中國最開放、但遺民又最多嘅地方之一。
近世以來，廣州作爲繁華大埠，亦吸引各地商人。尤其係清代時，一口通商，廣州作爲中國同西方唯一嘅貿易港，滙聚全中國同埋來華外國商人。十三行中嘅大行商，有好多其實係祖籍外省，但佢哋住落咗後，都融入本土，成爲廣府人。
喺珠三角地區，廣府人有個緊要嘅認同標誌係珠璣巷。傳說宋代時，因爲戰亂，北方各地嘅人湧入廣東，其中位於而家南雄嘅珠璣巷曾經係先民落腳嘅地方。後來戰亂南移，啲人唯有繼續向南走難，最後喺珠三角落地生根、開枝散葉。
大部份嘅廣府人屬於漢族，但係根據現時中華人民共和國嘅民族劃分，有啲廣府人屬於其他嘅法定民族。其中有啲廣府人信回敎，呢部分人劃入回族，亦即係廣府回民。有部份嘅廣府人祖上有旗籍，清代時屬於旗民，所以劃入滿族，亦即係廣州滿族。
清代時，八旗兵丁世代駐守廣州，廣州係清朝97個駐防點之一。呢批人有旗籍，屬於旗人，後來根據呢點，佢哋劃爲滿族。廣府人中嘅滿族有兩個來源，分爲漢軍八旗同滿洲八旗，都係當初由北京嘅京旗外派來廣州嘅八旗軍。
燒嘢食係一種煮食方法，通常認為係人類最原始嘅煮食方式，一般嚟講，燒嘢食係將啲嘢食放喺火上面燒熟，喺現代社會，由於有多種用火嘅方式，燒烤方式亦逐漸多元化，發展出各式燒烤爐、燒烤架、燒烤醬等。燒嘢食亦成為一種社交聚會休閒娛樂方式或者係生意。
由於肉類喺燒嗰陣會產生煙霧，燒嘢食通常都喺戶外進行。但煙霧可以用強力通風將佢大幅減少，因此亦有餐廳發展出室內燒烤嘅型式，喺亞洲例如日本、韓國、台灣、泰國等地方，稱之為燒肉店，亦即係喺枱中間有燒烤架，枱上面有強力抽風機，喺燒烤架上面放無煙木炭，網架或欄架畀客人自己將生肉燒熟嘅方式。
當人類重係晌捕獵同採摘野果充飢嘅時代，一切幾乎都係即食。士多啤梨蘋果橙係，飛禽走獸殺咗返嚟都係生食，停留晌茹毛飲血嘅階段。當人類發現鑽木可以取火，就開始利用火嚟改善生活，好似照明、取暖以及煮食等等。由於冇任何裝嘢嘅砂煲罌罉，一切都係用手又或者用樹枝代手去做。
今時今日，燒嘢食唔再係醫肚咁簡單。燒嘢食成為飲食業中其中一門最撈得起嘅生意。世界各地發展出好多具備當地風格，各有所長嘅燒烤類型。韓燒、港式燒味、東南亞串燒等等都好受大眾歡迎。而且，古代燒烤通常一個人搞掂，為滿足生存必需充飢，食完就算。
家陣啲人燒嘢食啱啱相反，一個人無論去郊外定係入餐廳燒嘢食都唔常見，因為除咗醫肚，好多時喺為咗聯誼，係人類社會一種人際交流活動。都市人會約埋去燒烤餐廳唰餐勁，鄉郊居民會叫埋鄰居老友嚟開個燒烤大會，邊食邊吹水，都見到燒嘢食呢件事晌現代嘅轉變同功能轉換。
好似香港呢啲太細嘅地方，搵個後園燒嘢食唔係咁容易。唔少私人樓個天台都畀住客租嚟燒嘢食，而政府晌唔少沙灘同郊野公園都整咗好多石造嘅燒烤爐，畀市民燒嘢食。市民拎齊架生，先到先得，等到個爐就有得你燒。大時大節，免費爐例必供不應求。
近年有新興燒烤樂園湧現，晌一啲位置離市區幾遠，但係風景幾正嘅地方開設一大個燒烤場。裏面提供所有嘢食同架生，重有玩嘅嘢，好似足球直播、麻雀耍樂等等，畀錢就有得玩有得食，成為好多家庭聚會或者集體活動嘅去處。
晌露天地方燒嘢食，好處係啲煙可以自然散走，唔會搞到一陣味。不過時下好多餐廳經營各國嘅燒烤菜，令到燒嘢食可以登堂入室。食客可以嘆住冷氣，自己一邊燒一燒食，又或者職員燒，顧客食。燒嘢食經已唔再一定搞到周身汗污糟邋遢，而係一年四季都可以舒舒服服。
香港文化係香港嘅地方文化。香港人嘅祖籍大半都係喺廣東或者廣西，而嗰一頭嘅地方文化－亦即係嶺南文化－本嚟就已經因為歷史原因同中國北方嘅文化好唔同。而香港因為身為前英國殖民地嘅歷史背景同埋國際貿易港嘅地位，構成咗文化上粵英薈萃。
香港坐正咗喺嶺南最南端嘅珠江口岸，對住個南中國海，憑住好靚嘅地理位置同埋維多利亞港，發展咗做一個國際貿易同轉口港。直至廿一世紀，佢更加係成個亞洲嘅金融服務中心。香港嘅總面積係 1104 平方公里左右，由香港島、九龍半島同新界三個區域組成。
維多利亞港喺香港島同九龍半島中間，而新界就同中國大陸連住。雖然香港俾人嘅印象係好熱鬧嘅大城市，但係其實佢有成七成嘅面積都係郊野，而且佢周圍嘅水域度仲有成超過 200 個島仔－包括香港國際機場。總括嚟講，香港嘅地形基本上就係一個地少人多嘅沿海商貿都市，所以佢嘅文化就好自然係以海洋文化同商業文化做主導。
喺上古同中古時期，香港嘅歷史文化同嶺南其他地方冇乜大分別，都係一個由南越去漢化嘅時期。喺公元前 110 年，控制住成個嶺南地區同埋今日越南北半橛嘅古國－南越國－俾漢朝帝國打冧咗，令到包埋香港在內嘅嶺南做咗中原皇朝嘅領土。
但係嗰時呢頭住嘅都仲係南越族。南越族喺文化上未漢化，所以一般都唔會俾人當係漢人。去到 7 至 13 世紀嗰時，嶺南俾大唐同大宋斷斷續續噉統治，再加埋中原俾胡人侵略，有大批漢人由北面走難落嚟嶺南度住，先至令到嶺南呢頭開始漢化。
喺 13 世紀，香港第一次喺歷史舞台度有人會提。嗰陣嘅南宋皇朝俾蒙古人打冧咗。據講南宋最後嘅一個皇帝宋端宗喺南宋亡國嗰場仗之前嚟香港住咗一陣，而呢個就係今日香港嘅地標宋王臺嘅起源。因為好多人都覺得大宋係最後一個正統嘅中華皇朝，所以呢個地標好有歷史價值。
打後嗰一二百年，香港嘅人同其他粵人一樣，俾大元帝國分類做「南人」。去到 15 世紀嘅大明時期，香港人同其他粵人先至俾人正式噉認做漢人。嗰時嘅嶺南做咗大明對外貿易嘅港口，引到好多西歐人嚟做生意，令到嶺南文化多咗啲西歐嘢喺入面，但係嗰陣時香港喺文化上除咗有圍頭人嘅圍頭文化之外仲係同廣州或者佛山呢啲嶺南城市冇乜明顯嘅分別。
香港喺英國人統治下好多地方都進步得好快。佢喺經濟方面好標青，係嗰時亞洲最有錢嘅地方之一，好多廣東廣西嘅粵人都因為中原打仗打到七國噉亂走難落咗嚟香港度長住，令到人口升得好犀利。基本上除咗喺俾日軍控制住嘅三年零八個月時期，香港成個廿世紀都係飛躍緊嘅狀態。
喺廿世紀後半橛，香港仲學人整流行曲、拍戲、同搞動畫，開始有埋文化上嘅影響力。喺打後嘅廿一世紀頭，佢人均 GDP 仲高過美國。成個過程入面，香港由嶺南其他地方嗰度引入咗啲文化，又學咗好多英國嘅文化。除咗噉，日本喺二戰投降之後就開始行和平主義搞經濟同文化產業，後尾做埋香港最大嘅貿易拍擋之一，對香港有好大嘅文化影響力。
喺語言上，因為香港人嘅祖籍大半都係喺嶺南地區，屬於粵人，所以九成以上嘅香港人日常生活講嘅都係廣東話。廣東話係一種歷史好悠久嘅語言，佢有成過千年歷史，保留咗啲南越話嘅特徵，但係總體又好近唐朝宋朝漢人講嘅話－攞嚟讀唐詩宋詞仲會好押到韻，而且佢仲有自己嘅一套詩。
喺今日嘅香港，政府要對市民講啲乜都會用廣東話嚟講，而香港拍嘅戲同作嘅歌幾乎全部都係用廣東話嚟去唱同埋表達嘅。廣東話仲同香港人嘅身份認同好有關係，好多時一個人俾唔俾人當佢係「香港人」，其中一個最重要嘅條件就係睇佢肯唔肯學講廣東話。
喺文字上，香港人用嘅主要係漢字。呢種文字由上古時代嘅甲骨文演變出嚟，後嚟喺 6 至 7 世紀左右有咗今日見到嘅樣。呢種文字寫得嗮中文書面語－即係普通話白話文－入面嘅字，而呢種書面語亦係香港政府公文用嘅書寫系統。
因為噉，香港就有咗一種粵字文化－香港人會根據《六書》嚟去創做一啲新嘅唐式方塊字出嚟，好似係個「嘅」字噉－佢從「口」字部，表示佢喺口語上嘅用字，配埋個「既」字嚟去表音，就做咗個「嘅」字。除咗個「嘅」字，仲有「嗰」、「啲」、「噉」、「喺」、或者「冧」呢啲。
香港俾英國人殖民過。英國派嚟幫手管香港嘅英國人都係講英國話嘅，而且香港又係國際商業都市，所以英國話喺呢度俾人廣泛噉用，喺法律、生意、同遊客區都成日見到。英國話有過千年歷史，有好豐富嘅文學，同德國話係近親，同法國話係遠親。
香港嘅傳統建築都係以粵風格嘅嶺南建築為主。香港開埠初時嗰陣有好大批嘅粵人由廣東廣西搬嚟香港度住，將佢哋嗰套建築文化帶埋嚟。嶺南建築本身已經係一套俾中國承認咗係好有自己特色嘅風格，而香港吸咗呢種風格之後再加咗啲西歐嘢，自然更加會有一套同北方唔同嘅風格。
嶺南建築，又或者叫「粵式建築」，好有地方特色。呢種風格出咗名輕，而且會用通透同抗霉嘅材料嚟起，色水上鍾意灰白或者係綠呢啲柔和嘅色調。喺結構上有多層嘅斜坡頂同埋方形柱，而且因為氣候暖，令到粵人傳統鍾意向外面行－所以古典嶺南民居建築就有咗好多露台啲噉嘅開放式結構。
廣彩，全名叫做「廣州織金彩瓷」，係一種喺白色瓷器上面加彩繪燒出嚟嘅工藝品。佢出咗名色彩絢爛，畫工又精細。呢種工藝開頭係喺 16 世紀尾嘅大明時期，當時啲粵人由景德鎮運啲白瓷過嚟，再喺廣州嗰度幫啲瓷器油顏色、加圖案、再燒製。
廣彩後嚟仲擴展咗去嶺南嘅其他大城市，例如香港就喺 1930 年代開始學廣州噉搞廣彩。香港人開咗好幾間廠整廣彩，啲成品仲出口去到美國、西歐國家、南美、東南亞、大溪地、同馬達加斯加呢啲地方。喺 1970 年代，美國唔俾佢自己國家再入口啲有鉛同鎘嘅瓷器，而廣彩要用得攝氏 800 度嘅低溫去燒製，唔夠熱－冇辦法清走嗮廣彩瓷器入面嘅鉛同鎘，搞到成個香港廣彩業大受打擊。
香港仲有搞開啲西歐風嘅視藝，例如係油畫、水彩畫、同素描呀噉。喺尖沙咀海邊嘅香港藝術館嗰頭成日都會有一大柞藝術家聚集展示佢哋啲作品同埋幫路過嘅人畫素描－已經係一種次文化，而且仲出咗啲有料到嘅藝術家，好似係瘋狂畫室嘅劉忠發噉，佢係畫炭筆素描嘅高手，可以喺五分鐘之內畫好一幅炭筆素描，叻到喺「世界華人藝術精品大展」度攞埋個「金紫荊藝術家獎」。
香港人亦都好興整塗鴉。塗鴉係一種喺馬路、建築物、或者其他公共設施上面畫公仔或者寫嘢嘅民間藝術。佢喺古希臘同古羅馬時期已經有，家吓成個歐美地區都見得到。整塗鴉嘅人未必係專業嘅藝術家，但係佢哋啲作品就好多時會好反映得到平民階層嘅文化。
嚴格嚟講，塗鴉喺香港係犯法嘅，但係港府對民間嘅塗鴉基本上係隻眼開隻眼閉，令到香港人有咗整塗鴉嘅習慣。香港塗鴉好多樣化－由典雅啲嘅書法作品以至心情日記、諷刺時弊、或者惡搞政治人物嘅作品都會有，當中人稱「九龍皇帝」嘅曾灶財係一個零舍出名嘅香港塗鴉藝術家－佢啲作品甚至仲有香港人覺得係香港嘅象徵。
漫畫係一種摩登視藝。喺廿世紀早期，香港已經有人畫啲諷刺清政府嘅漫畫。而喺 1970 年代開始，香港人仲開始興睇公仔書。初頭好多時都係用打打殺殺嘅武俠或者黑社會嚟做題材，但係好快就出現咗其他類型－例如係鬼故或者綜合型－嘅漫畫。
到咗今日，香港已經周圍都係漫畫，無論係報紙定係書報攤都會賣香港人畫嘅漫畫同香港人整嘅漫畫雜誌，而且書舖仲會賣好多講畫漫畫嘅書。香港漫畫喺國際社會都有啲聲望－係一種其他國家嘅人都承認嘅獨到漫畫風格。香港嘅漫畫畫風好多樣化，但係共通點係多數都鍾意搵啲貼近現實生活嘅題材，好似係《牛仔》同《老夫子》都會描繪香港人嘅日常生活。
粵英薈萃嘅香港喺表演藝術方面可以話係好嘢多籮籮。首先，香港由嶺南文化嗰度繼承咗大戲呢種舞台藝術，又有搞開芭蕾舞團，而且自從喺廿世紀中期開始，香港就一路發展，有拍好多戲同埋電視劇，仲一度係世界上最大嘅電影業之一。
今日嘅大戲係一種結合咗唱做念打、音樂、同埋戲服嘅綜合型舞台藝術。佢配樂好多變，有粵胡等嘅專屬樂器，而且仲因為兩廣地區同西歐國家交流得多，會用好似小提琴呢類嘅西人樂器。喺西化嘅香港，大戲都仲有一定嘅影響力，尤其係喺老一輩嘅人群。
香港亦都有搞開啲演奏中樂嘅樂團。「中樂」喺泛指唐人嘅傳統音樂，而且每個民系都有自己一套嘅傳統音樂。香港就主要有兩個中樂團－香港中樂團同香港廣東音樂團－前者玩啲普遍嘅中樂，而後者就專攻廣府民系獨有嘅廣東音樂。
芭蕾舞係一種起源喺 15 世紀意大利嘅舞台藝術，尤其是係俄羅斯同法國搞得最叻。佢後嚟仲出咗古典芭蕾同現代芭蕾呢啲分枝。比較多人識嘅古典芭蕾係一種透過音樂、舞台設計、同埋肢體語言嚟講故仔嘅藝術型式。香港因為俾西歐人影響得多，都學人搞咗個芭蕾舞團，而且仲真係有啲料到。
香港芭蕾舞團係喺 1979 年成立嘅。佢哋啲舞蹈員有嚟自香港、中國大陸、或者日本呢啲亞洲地區，都係區內芭蕾舞蹈員嘅精英。呢個團係亞洲其中一個最大型嘅古典芭蕾舞團。佢哋最出名嘅地方係會搞西方古典芭蕾得嚟又會搵啲有東方特色嘅題材整新芭蕾，例如佢哋就曾經演過《木蘭》－一場攞花木蘭嘅故仔做板嘅芭蕾舞，可以話係好體現到香港粵英薈萃嘅特色。
交響樂團，又叫「管弦樂團」，係指一啲演奏管弦樂嘅樂團。一個交響樂團一般由四個樂器群－弦樂器、木管樂器、銅管樂器、同敲擊樂器－組成，一次可以有成上百個演奏家一齊演出。樂團體制仲有分大中細，當中「小交響樂團」係中型嘅交響樂團，一次演出會有五廿零個演奏家左右。
香港管弦樂團同埋香港小交響樂團分別係喺 1947 年同 1990 年成立嘅。佢哋都係屬於亞洲區入面最有影響力嘅交響樂團，後者曾經俾人請去法國嘅聖里奇音樂節同埋其他好幾個歐洲國家嘅音樂節嗰度演出，表現仲唔錯。
由廿世紀中期嗰陣打後，英屬香港發展得好快，香港人開始咗拍戲同電視劇，入面啲歌大半都係用廣東話唱嘅。但係真係要數專門用廣東話嚟唱歌就要去到 1970 至 80 年代先至正式開始。嗰時香港出咗鄭君綿、鄧寄塵、周聰、陳寶珠、蕭芳芳呢柞歌手。
佢哋唱嘅粵語流行曲係一種俾搖滾樂、爵士樂、同電子音樂呢柞西方音樂影響咗嘅新風格。佢哋題材好多樣化－有啲講情情塌塌嘅，又有啲講友情嘅。呢啲歌全世界都好多人聽，賣到去成個遠東地區－包括咗日本、韓國、臺灣、同東南亞－甚至乎連西人都有興趣。
港產片即係香港人做導演拍嘅戲。呢柞戲多數都係用廣東話嘅，但係某啲時期嘅戲當中都有啲國語片。香港喺廿世紀初頭已經有喺度整啲默片同粵語殘片，但係嗰時啲港產片質素唔係好高，嶺南民間有人睇，但係好少可話外國會有人買。
香港動畫即係香港人整嘅動畫。佢哋幾乎全部都係用廣東話嘅，主要係以戲為主，好似係《麥兜》系列噉。香港動畫亦都有啲係由武俠故仔改編嚟嘅，例如係《風雲決》同《神鵰俠侶》。香港嘅動畫好多時會請日本公司幫手畫同加工，啲畫風自然俾日本影響咗。
香港嘅動畫業可以追溯到 1948 年，嗰時嘅武俠片《江湖奇俠》入面有四分鐘嘅比武鬥法場面。佢入面嗰啲好似大笨象呢啲武器係用咗動畫整嘅，係香港最早期嘅動畫。後嚟喺 1976 年，香港無綫電視開咗一個動畫組，整咗一啲好似《跳飛機》同《430穿梭機》呢類嘅動畫短片。
1979 年香港電影文化中心開班教人整動畫，正式開始咗香港人整動畫嘅歷程。到咗今日，香港人已經識得喺廣告同網上整動畫，會有一啲惡搞性嘅動畫－好似係惡搞《叮噹》嘅《癲噹》，仲會出動畫戲，當中最勁嘅要數揚威法國、加拿大、韓國、同臺灣呢啲地方嘅《麥兜故事》。
香港不嬲都係地少人多，活動空間細，又冇乜特別嘅天然資源，令到寫嘢睇書做咗香港人其中一樣僅有嘅消遣。喺呢種環境之下，香港出咗唔少有料到嘅作家，仲有咗無論係響國際舞台定係唐文世界度都有些少朵嘅一套文學。英文入面仲有咗個詞叫做「Hong Kong literature」－香港文學。
香港文學係由廿世紀開始喺政治經濟環境特殊嘅香港產生出嚟嘅文學文化。香港話就話俾人嗌做「文化沙漠」，但係查實香港人寫嘅文學喺唐文世界以至成個國際社會都有啲地位。啱啱開頭嗰陣，香港文學主要係由啲喺廣東或者佢周圍地區走難落嚟嘅文人寫嘅。
佢哋都係喺一個中原地區打仗打到七國噉亂又俾外國人哈嘅時代大嘅，所以佢哋寫啲嘢好多時都係喺度呻自己要屈喺香港呢笪「南蠻之地」，或者係講吓自己嘅愛國情懷。但係喺廿世期中期嗰陣，香港進步得好快，啲文人就開始會諗去寫一啲有香港本土特色嘅嘢，好似係馬朗寫嘅《太陽下的街》，就用咗 1956 年嘅九龍暴動做背景。
因為嗰時嘅香港同其他亞洲地區比起上嚟叫做自由開放啲，香港人諗嘢寫嘢可以冇乜顧忌，加上同西人交流得多，出咗兩派思潮－主張要跟美國學嘢同用美國人風格寫嘢嘅「綠背文化」同埋反對呢種諗法嘅「左派」。再打後啲嗰幾廿年，香港嘅作家喺呢種自由嘅風氣之下同嗰時飛躍緊嘅香港電影電視業一齊搞嘢，將佢哋寫嘅其中一啲故仔拍做戲或者電視劇，出咗柞有睇頭嘅作家。
睇體裁嘅話，香港文學嘅特色係鍾意搵現實做主題，佢哋啲題材好貼近社會同生活，戀愛故仔同埋係講社會生活嘅散文普遍都受歡迎－好似係人氣作家張小嫻同陶傑呀噉。但係香港都有出過第啲體裁嘅作家，好似係寫武俠嘅金庸同古龍，仲有係寫科幻嘅倪匡。
之不過，大中華地區都仲係離唔開用中文書面語－而中文書面語係攞普通話做板嘅，唔算係廣東話地區嘅白話。呢一樣嘢香港都走唔甩。頭先提咗嘅作家寫嘢冚唪唥都係用中文書面語，而唔係用粵文。但係喺廿一世紀開始有香港人就主張用粵文嚟寫文學。
香港玩具即係香港人玩嘅一啲玩具，包括咗象棋、波子棋、飛行棋、陸軍棋、東南西北、樂高積木呢啲。呢柞玩具雖然唔算係香港獨有，但係好多香港人細個嗰陣都鍾意玩，令到佢哋做咗香港人嘅集體回憶之一。而且由 1960 年開始，香港仲有整啲自製玩具，甚至有人話要將香港打造成「玩具港」。
香港人都整咗好幾隻 Game。Game 係泛指一啲識得喺一個顯示屏上面出畫面俾回輸同埋同玩嗰個人互動嘅電腦程式。佢哋係一種包含咗程式設計、視象設計、同音樂等各方面媒體嘅娛樂，喺全世界都有人鍾意，喺後生仔後生女之間人氣特別高。
佢係一種用料開放、清淡、講究火候、同善用湯水嘅餸菜。因為粵人歷史上多次規模移民去外國，令到佢喺國際社會都有啲認受性。呢個菜系歷史起碼有得追溯到去 13 世紀，而且佢成個食譜極之長，喺 1965 年嘅「廣州名菜美點展覽會」就數到成 5457 款餸菜噉多。
雖然話就話香港嘅傳統飲食係以粵式嘢爲主，但係香港因爲俾英國殖民同大陸粵廣地區隔開咗百幾年，有咗少少自己嘅作風。大牌檔、茶餐廳、絲襪奶茶、豉油西餐、好多嘅街頭小食、瑞士雞翼、蛋撻、同埋私房菜呢啲都俾人覺得係好有香港地道特色。
大牌檔曾經係一種周街都係嘅食肆，但係因爲衛生條例同政府許可證問題，搞到大牌檔開始絕跡。佢哋慢慢將佢哋嘅茶水檔搬去室內，並結合以菠蘿冰、雜果冰同紅豆冰做招徠嘅冰室，演變咗做茶餐廳。廿一世紀嘅香港茶餐廳係一種平民嘅快餐飲食文化。
佢哋嘅伙記同啲客嘅關係好多時都係好似老友噉，好多時啲嘢食都係講求快得嚟又唔肥膩，符合香港人嘅生活方式。嘢食方面，佢哋全日都會提供即食麵、雲吞麵、米粉、煎蛋、糭、同粥呢啲平嘢食。早餐就通常有牛油麵包、多士、雞蛋、腸仔、咖啡、奶茶、同蛋撻呀噉。
香港嘅茶文化主要係由粵式茶文化演變出嚟嘅。同粵人嘅傳統飲茶有少少似，香港人好多都鍾意喺朝頭早返工之前去茶樓一路飲早茶一路嘆「一盅兩件」一路睇報紙。而且就算唔去茶樓，香港人都好興用啲茶包喺自己屋企度沖茶嚟飲。
所謂嘅「絲襪奶茶」，係指緊將煮好咗嘅紅茶用一個棉線網過濾吓，除咗隔走啲茶渣之外，仲會令到紅茶更加香滑。傳統嘅港式絲襪奶茶會將淡奶加落煲好嘅錫蘭紅茶度。原創人本嚟係用白布袋過濾啲茶嘅，但係家吓大部分茶餐廳都係用棉紗網鑲喺一個金屬框架度整。
豉油西餐，又叫「港式西餐」，係一種有香港特色嘅「西餐」。佢並唔係真係西人食嘅嘢，但係喺香港嘅「西餐廳」度成日都會見到。佢起源喺英治時期。嗰陣時會嚟香港嘅西人都係啲有頭有面又有錢嘅人。佢哋地位高，會喺自己嘅地頭度食啲高檔嘢食。
香港嘅粵人平民多數都係食唔起西人食嗰啲餐，但係又好羨慕佢哋噉高檔，所以就自己學煮西人食嗰啲嘢，好快仲開始咗攞呢啲嘢食嚟賣－呢啲嘢食就係豉油西餐。豉油西餐會好似西歐傳統嘢食噉有好多扒類肉食同埋餐包，亦都會用刀叉食，但係啲煮嘢食技巧就用咗好多廣東菜嘅技法，會用豉油同鬆肉粉嚟煮肉，啲羅宋湯又會用番茄膏整－即係用粵人嘅煮嘢食方法嚟煮西歐嘢食。
香港人喺 19 世紀嗰陣已經好鍾意食街頭小食，符合佢哋急速嘅生活節奏。到咗廿一世紀，街頭小食已經係香港飲食文化走唔甩嘅一部分，魚蛋、雞蛋仔、腸粉、碗仔翅、砵仔糕、格仔餅呢啲都係好有人氣嘅街頭小食。大部分香港街頭小食都係由廣東傳過嚟嘅，但亦都有啲係其他地區嘅嘢食，例如係薩琪瑪，就係滿洲嘅小食。
盆菜係新界圍村嘅飲食文化。佢係一種大雜燴，將好多種肉類、蔬菜、同埋海鮮用個大盆裝住，加啲自製醬汁，再成班人坐低一齊食。傳統嘅圍村盆菜多數係用木盆或銻盆裝住。而嚮喜慶節日－新居入伙、祠堂開光、或者新年點燈－新界嗰啲鄉下人都好興搞啲大型嘅盆菜宴，會成大班圍村人聚埋一齊食盆菜得嚟又會收錢請圍村以外嘅人一齊食佢哋整嘅「正宗圍村風味」盆菜。
香港核心價值，又叫做「獅子山精神」，係一個喺廿一世紀初以嚟就有好多香港人傾緊嘅一個議題。佢仲未有一套公認嘅精確定義，但係一般都會俾人覺得係指緊一啲香港賴以成功嘅價值觀。喺 2004 年 6 月，香港有一班專業人士喺報紙度一齊撰咗篇叫《香港核心價值宣言》嘅文，列舉咗一啲香港核心價值可能嘅內容，令到成個香港社會開始傾到底乜嘢先至算係香港人嘅核心價值。
香港地少人多，冇乜活動空間，上網玩電腦變咗做香港人其中一樣僅有嘅搞作，令到香港出咗好多互聯網文化，仲有自己嘅一套術語－已經係一種次文化，好似係高登討論區同埋香港網絡大典呢啲嘢都係香港人整嘅。香港互聯網文化出咗名會創作好多俗語，甚至有啲會令睇得明正常粵文或者中文嘅人都睇到一頭霧水，俾人嗌做「火星文」。